Bulls trek Sharks se tande ʼn sesde keerWarrick Gelant – drie drieë. (Foto: GB Jordaan) Daar is sekere dinge wat nie jy in rugby kan koop nie, soos bestendigheid en ervaring. Dit het die Bulls se hardebaarde Saterdag op Kingspark in Durban bewys toe hulle die Sharks met 40-10 in hul Superrugbywedstryd geklop het nadat die Bulls rustyd reeds met 21-10 voor was. Dit was die sesde opeenvolgende keer sedert 2014 dat die Sharks nie die Bulls kon onderkry nie (een wedstryd was gelykop). Boonop het hulle in 2013 twee keer teen die Bulls pak gekry, en ʼn mens begin wonder of die sielkundige letsels nie blywend gaan wees ni Daar is vooraf verwag dat die Sharks voorlangs die oorhand sou hê, maar toe reën dit … en die Sharks het nie geweet hoe om aan te pas nie. Die Bulls hét, en dίt was die verskil. Waar die Sharks onlangs hul strafskope pale toe geskop het soos teen die Blues en Hurricanes, het hulle hul wedstrydplan verander. Vyf keer na mekaar het hulle probeer om eerder kantlyn toe te skop om drieë te probeer druk, maar hulle het hul teen ʼn muur van blou verdedigers vasgeloop. Dit het die Bulls soos ʼn handskoen gepas, want die ervare Lood de Jager, Adriaan Strauss en Trevor Nyakane kon maak en breek byna soos hulle wou. Hulle het die vonk aangesteek by die jonger Bulle soos Marco van Staden, RG Snyman en Pierre Schoeman. Hulle was baas in die lynstane, het die stryd om die losbal oorheers, en die Sharks kon nie oor die voordeellyn kom nie. Agterlangs het Handré Pollard die toutjies getrek en hy het Robert du Preez heeltemal in die skadu gestel. Wat hoef Pollard meer te bewys? In die Bulls se laaste wedstryd het hy die Stormers se Damian Willemse soos ʼn skoolseun laat lyk en nou het Du Preez se leemtes ook soos ʼn onderrok uitgehang. Waar Pollard dit reggekry het om die beste in die heelagter, Warrick Gelant, na vore te bring, moes die Sharks se Curwin Bosch, Sbu Nokisi, Lukhanyo Am, André Esterhuizen en Lwazi Mvovu met die aalmoese tevrede wees. Daar was ʼn hele paar lesse wat die Sharks ter harte moet neem, soos om bestendig te wees, meer speldissipline te toon en ook om Plan B te hê. En die Bulls? Die afrigter, John Mitchell, het reeds die span ʼn gedaanteverwisseling laat ondergaan en is elke sent werd. Puntemakers – Bulls (21) 40: Drieë: Warrick Gelant (3), Adriaan Strauss, strafdrie (7 punte), Johnny Kotzé. Doelskoppe: Handré Pollard (3). Manie Libbok. Sharks (10) : Drie: André Esterhuizen. Doelskop: Robert du Preez. Strafdoel: Robert du Preez.